Ebyemizannyo: Okuwuga; Omuzannyo oguyamba okukola dduyiro. Omuzannyo guno guzannyibwa abaana aboobulenzi n’aboobuwala. Guno gwe gumu ku mizannyo egizannyibwa mu buli nsi. Gusobola okuzannyibwa nga gulimu okuwakana oba olw’okunyumirwa. Abalala bagwetabamu ng’ekikolwa eky’okunyumirwa oba ng’emu ku ngeri y’okukola dduyiro. Okuwuga mu masomero: Ennaku zino amasomero mangi naddala aga primary ne nnasale agajjumbira omuzannyo guno. Amasomero ago gasaba abazadde ssente abaana basobole okutendekebwa okuwuga ne bwe kiba nti ku ssomero eryo tewali biwugiro. Bw’otunuulira obulamu obwedda, abaana mu byalo baawugiranga mu bidiba oba mu migga egitaliimu mazzi gakulukutira ku mbiro za maanyi. Emigaso: Kigambibwa nti okuwuga gumu ku mizannyo egiyamba buli kitundu kya mubiri okubeera nga kiriko kye kikola, kwe kugamba nti buli kitundu kya mubiri kikozesebwa dduyiro. Omuzannyo guno tegusosola, buli muntu yenna asobola okuwuga, si muto si mukulu. Okuwuga mu nsi yonna: Okuwuga gumu ku mizannyo egisinga ettutumu mu nsi yonna. Waliwo n’amawanga okuwuga mwe kuyigirizibwa ng’essomo ery’obuwaze. Guno era gwe gumu ku mizannyo egy’ettutumu mu egyo egivuganyizibwako mu mizannyo gya Olympics egizannyibwa buli luvannyuma lwa myaka ena.